Predkladacia správa

Návrh nariadenia vlády Slovenskej republiky o sprístupňovaní rekreačných plavidiel a vodných skútrov na trhu (ďalej len „návrh nariadenia vlády Slovenskej republiky“) predkladá predseda Úradu pre normalizáciu, metrológiu a skúšobníctvo Slovenskej republiky podľa bodu B.35. uznesenia vlády Slovenskej republiky č. 151 z 2. apríla 2014 k Návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc. 
Návrh nariadenia vlády Slovenskej republiky je technickým predpisom z oblasti posudzovania zhody, ktorý je obsahovo prepojený s rámcovým zákonom č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.
Návrh nariadenia vlády Slovenskej republiky je aproximačným nariadením vlády Slovenskej republiky vydaným podľa § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 607/2004 Z. z. Cieľom návrhu nariadenia vlády Slovenskej republiky je transponovať do právneho poriadku Slovenskej republiky smernicu č. 2013/53/EÚ z 20. novembra 2013 o rekreačných plavidlách a vodných skútroch a o zrušení smernice 94/25/ES a zabezpečiť tak kompatibilitu právneho poriadku Slovenskej republiky s právom Európskej únie.
Cieľom smernice č. 2013/53/EÚ je ochrana spotrebiteľa, a to vo forme technického predpisu, zavedením základných požiadaviek na rekreačné plavidlá, vodné skútre, komponenty a hnacie motory. Právna úprava uvádzania rekreačných plavidiel a vodných skútrov na trh bola doposiaľ upravená v práve Európskej únie smernicou Európskeho parlamentu a Rady 94/25/ES zo 16. júna 1994 o aproximácii zákonov, iných právnych predpisov a správnych opatrení členských štátov týkajúcich sa rekreačných plavidiel (Ú. v. ES L 164, 30.6.1994) (ďalej len „smernica č. 94/25/ES“) ako nástroj harmonizácie práva, s cieľom zaručiť voľný pohyb rekreačných plavidiel a vodných skútrov na vnútornom trhu Európskej únie a súčasne zabezpečiť vysokú úroveň ochrany zdravia a bezpečnosti, ochranu spotrebiteľov, ako aj profesionálnych koncových užívateľov. Uvedenú smernicu bolo potrebné podstatne prepracovať a dať do súladu s ustanoveniami nariadenia Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13.8.2008) a rozhodnutia Európskeho parlamentu a Rady č. 768/2008/ES z 9. júla 2008 o spoločnom rámci na uvádzanie výrobkov na trh a o zrušení rozhodnutia 93/465/EHS (Ú. v. EÚ L 218, 13.8.2008).
Účinnosť návrhu nariadenia vlády Slovenskej republiky sa navrhuje v súlade s transpozičnou lehotou smernice č. 2013/53/EÚ od 18. januára 2016.
Predložený návrh nariadenia vlády Slovenskej republiky nemá byť predmetom vnútrokomunitárneho pripomienkového konania.
Návrh nariadenia vlády Slovenskej republiky bol v dňoch od 13. novembra 2015 do 4. decembra 2015 predmetom medzirezortného pripomienkového konania, ktorého výsledky sú uvedené vo vyhodnotení a na rokovanie Legislatívnej rady vlády Slovenskej republiky sa predkladá bez rozporov.
Nie je dôvod nesprístupňovania návrhu nariadenia vlády Slovenskej republiky.
Návrh nariadenia vlády Slovenskej republiky má negatívny vplyv na podnikateľské prostredie, nemá vplyv na rozpočet verejnej správy, nemá sociálny vplyv, ani vplyv na životné prostredie a informatizáciu spoločnosti.
Návrh nariadenia vlády Slovenskej republiky je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenska republika viazaná, ako aj s právom Európskej únie.